google/wiki40b huggingface dataset:
יהודה לנדא

רבי יהודה ליב לנדא (רֶבּ לייביש; כ"ט באלול ה'תקפ"ג, 5 בספטמבר 1823 - כ"ב בשבט ה'תר"ס, 22 בינואר 1900) היה רב ופוסק הלכה באימפריה האוסטרית. רבה של סדיגורה ומחבר ספר ההלכה "יד יהודה".

ביוגרפיה

נולד בגרובוביץ' לרב יונה לנדא, אב-בית-הדין המקומי (נפטר בכ"א באב תרמ"ג). נישא לבתו של הגביר ישראל איסר ברוינשטיין, שפירנס את בני הזוג בשנות נישואיהם הראשונות. שנים ספורות לאחר נישואיו נשרפו נכסיו של חותנו ובהם גם הדירה שהקצה לבתו וחתנו, בשריפה זו נשרפה גם טיוטה מוקדמת של חיבורו ההלכתי. הוא איבד את משענתו הכלכלית ונאלץ לחפש משרה רבנית. בתחילה כיהן כרב בעיירה קאליס שברוסיה, ומאוחר יותר במוהילב שבפודוליה הרוסית. בתקופה זו כתב את חיבורו הגדול על הלכות איסור והיתר. עיקר פרסומו בא לו עם מינויו בין 1865 ל-1867 כרבה של העיר סדיגורה שבבוקובינה, על שמה כונה, גם לאחר פטירתו, "רֶבּ לֵייבִּיש דֶער סַאדיגעֶרעֶר רב" (ר' לייביש, הרב מסדיגורה).
אף שהיה "מתנגד" נבחר לתפקידו זה למרות השפעתו המוחלטת של הרבי הראשון מסדיגורה, רבי אברהם יעקב פרידמן, על מינויי אישי הציבור היהודי בעיר. לפי האגדה, כאשר הוצע שמו של הרב לנדא כמועמד למשרת רבנות העיר בפני הרביומאן דהו מבאי ביתו העיר כי הוא "מתנגד", הרבי הגיב: "סדיגורה צריכה רב, ור' לייביש הוא רב טוב. כל שאר הדברים אינם נוגעים". הוא החזיק במשרתו זו קרוב ל-35 שנה, עד פטירתו בכ"ב בשבט ה'תר"ס, 22 בינואר 1900.
הוא היה נחשב אחד מגדולי פוסקי ההלכה בזמנו, אך לא נהג להשיב לשאלות הפונים אליו ולכן לא נדפסו שאלות ותשובות שלו. ספרו על שולחן ערוך, חלק יורה דעה, הוא מספרי היסוד בתחום זה, וספר הליקוט המקיף "דרכי תשובה" של הרב צבי הירש שפירא, מצטט את כל פסקיו.
ולדיסלב קלמבובסקי

תחילת דרכו

קלמבובסקי נולד ב-28 ביוני 1860 כבן למשפחת אצולה עם רקע צבאי. אביו שרת בצבא האימפריה הרוסית בדרגת פולקובניק, ושני אחיו גם הם שרתו בדרגות בכירות. ב-1877 הוא נרשם ללימודים בבית הספר הצבאי אלכסנדרוב, וב-1879 התגייס לצבא והוצב ברגימנט איזמאילובו של המשמר הקיסרי. בין 1885-1886 הוא הוצב במטה הקורפוס ה-13, וב-15 בפברואר 1886, מונה לשליש הדיוויזיה ה-1. ב-1887 הוא מונה למפקד פלוגת נייבסקי ברגימנט ה-1 של הדיוויזיה ה-1. בין 1887-1889 שימש כמפקד פלוגת סופיה ברגימנט ה-2. בין 1890-1894 שימש כמורה בבית הספר לקציני פרשים בטבר. ב-1894 כבר החזיק בדרגת פולקובניק ומונה לקמ"ט בבריגדה ה-1. בין מאי לספטמבר 1895 שימש כמפקד גדוד ברגימנט השני של המשמר הקיסרי. ב-27 בנובמבר 1897 מונה לראש מטה הדיוויזיה ה-7, וב-16 בספטמבר 1899 הועבר למלא את אותו התפקיד בדיוויזיית הפרשים ה-11 ולאחר מכן בדיוויזיה ה-31. ב-30 ביוני 1901 מונה למפקד רגימנט החי"ר ה-122 טמבוב. הוא לחם עם הרגימנט במלחמת רוסיה-יפן ונפצע פעמיים. ב-1904 הועלה לדרגת גנרל מיור, וב-21 באוקטובר של אותה שנה מונה לראש מטה הקורפוס ה-4 ולאחר מכן הקורפוס ה-10. ב-1912 הועלה לדרגת גנרל לייטננט ומונה למפקד הדיוויזיה ה-9.
ג'ובאני סימאונה

חיים אישיים

סימאונה נולד במדריד שבספרד כאשר אביו, כדורגלן העבר והמאמן דייגו סימאונה, שיחק באתלטיקו מדריד. בשנת 1997 משפחתו עברה להתגורר באיטליה, אך חזרה לספרד בשנת 2003. לאחר שנתיים עברה המשפחה לארגנטינה, והוא החל לשחק במחלקת הנוער של ריבר פלייט, שאת הקבוצה הבוגרת שלה אימן אביו. יש לו אזרחות ארגנטינאית ואזרחות ספרדית.

ריבר פלייט וההשאלה לבאנפילד

סימאונה החל לשחק במחלקת הנוער של ריבר פלייט בשנת 2008, ובחודש נובמבר 2011 חתם על חוזה מקצועני ראשון במועדון. ב-5 באוגוסט 2013 ערך סימאונה את הופעת הבכורה שלו בקבוצה הבוגרת של המועדון, כששיחק 90 דקות בהפסד 1-0 לחימנסיה לה פלאטה במסגרת המחזור הראשון בליגת העל הארגנטינאית. ב-8 בספטמבר 2013 הבקיע את שער הבכורה שלו במועדון, שער בדקה ה-63 בניצחון 3-0 על טיגרה במסגרת המחזור השישי בליגה. הוא שיחק במועדון במשך 4 עונות, בהן ערך 27 הופעות ליגה והבקיע שני שערים. בנוסף, הושאל לבאנפילד, בה ערך 34 הופעות ליגה והבקיע 12 שערים.

גנואה

ב-18 באוגוסט 2016 חתם סימאונה בגנואה מהסרייה א'. ב-21 בספטמבר ערך את הופעתו הבכורה בקבוצה בתיקו 0-0 נגד נאפולי. ב-25 בספטמבר הבקיע את שערו הראשון בקבוצה בתיקו 1-1 נגד פסקארה. בעונתו היחידה בקבוצה הבקיע 12 שערים ב-35 הופעות בליגה.

פיורנטינה

ב-16 באוגוסט 2017 חתם סימאונה בפיורנטינה. ב-22 באוגוסט ערך אל הופעתו הבכורה בקבוצה בהפסד 0-3 לאינטר מילאנו.

נבחרת ארגנטינה

ב-7 בספטמבר 2018 ערך את הופעתו הבכורה בנבחרת בו הבקיע את שערו הראשון בניצחון 0-3 על גואטמלה.
T34 קליופה

T34 קליופה היה משגר רקטות שהורכב על גבי טנקים והיה בשימוש צבא ארצות הברית במהלך מלחמת העולם השנייה.
המשגר הורכב על טנק M4 שרמן וירה מטח רקטות באורך 4.6 אינץ' מ-60 קני שיגור. משגר הטילים היה מסודר בחמש שורות של 12 קני שיגור.
המשגר פותח בשנת 1943. מספר קטן של משגרים יוצר והיה בשימוש בדיוויזיה המשוריינת השנייה של צבא ארצות הברית בצרפת באוגוסט 1944.
כנימות עש

הדברה

הטיפול המקובל היום כנגד כנימת עש הטבק כולל בעיקר שימוש בחומרים כימיים. חומרים אלו מזהמים את הקרקע ומשפיעים על בריאות האדם.
התפקדות

הִתפקדות היא פעולת ההצטרפות למפלגה באמצעותה אזרח הופך לחבר מפלגה. לרוב, פעולת ההתפקדות מלווה בתשלום דמי חבר שנתיים. דמי החבר במספר מפלגות בישראל עומדים על סכום של 40–75 ₪ לשנה וניתן להתפקד באמצעות טופס התפקדות שמוגש באופן פיזי למפלגה ולשלם באמצעות כרטיס אשראי או הוראת קבע לחשבון הבנק האישי של החבר. כיום ניתן להתפקד גם באתר האינטרנט של המפלגה באמצעות כרטיס אשראי. לכל מפלגה יש תקנון שחבר שהמצטרף אליה מתחייב למלאו. אין חובה על פי החוק לחבר מפלגה להצביע בבחירות הכלליות לאותה מפלגה אליה התפקד.
על-פי חוק המפלגות (התשנ"ב-1992), סעיף 20א "אזרח ישראל שמלאו לו 17 שנים והוא תושב הארץ, המקיים את התנאים שנקבעו בתקנון לחברות במפלגה, רשאי להיות חבר במפלגה, ובלבד שאינו חבר במפלגה אחרת." כלומר, כל אזרח שמלאו לו 17 שנים, יכול להתפקד. החוק כולל גם חיילים ואזרחים בשירות המדינה.
רוב המפלגות הגדולות מקיימות בחירות מקדימות (פריימריס), אשר מאפשרות לכל מתפקד להצביע לראשות המפלגה ולמועמדים המועדפים עליו לרשימת חברי המפלגה, שתרוץ בבחירות הכלליות. מפלגות קטנות מקיימות לרוב ועדה מסדרת לבחירת הרשימה, שתרוץ בבחירות הכלליות, שבה לרוב אין למתפקד חדש זכות הצבעה (דבר שמרחיק לעיתים קרובות מתפקדים מהתפקדות למפלגה קטנה).
קיימת תקופת אכשרה עבור מתפקד חדש, עד שיוכל להשתתף בבחירות הפנימיות במפלגה אליה התפקד. תקופה זו יכולה להמשך בין חצי שנה לשנה וחצי.

המוטיבציה להתפקדות

בישראל, בה שיטת הבחירות הכלליות אינה אישית אלא נעשית לרשימה שנקבעה מראש, אין לבוחר יכולת להשפיע על הרכב הרשימה בה הוא בוחר. התפקדות למפלגה המקיימת פריימריס פתוחים, מאפשרת לאזרח להשפיע על העומד בראשות המפלגה והרכב הרשימה, שרצה לבחירות, בהשקעה מינימלית. המתפקד לא חייב להרגיש הזדהות עם המפלגה אליה התפקד והוא לא חייב להצביע אליה בבחירות הכלליות. ההשפעה הפוליטית של התפקדות משמעותית יותר מההשפעה על בחירה בבחירות הכלליות. לעיתים המתפקד יצטרף למפלגה על מנת לקדם מועמד ספציפי מתוך אינטרס מסוים. קיימות התפקדויות מרוכזות של בעלי אינטרס משותף למפלגה מסוימת בה הם יתמכו בחבר מסוים, אשר יתמוך בקידום האינטרס של המתפקדים.
גיירמו דל טורו

תחילת חייו

דל טורו למד בצעירותו באוניברסיטת גוודלחרה וגדל עם סבתו, נוצריה קתולית אדוקה. בגיל שמונה החל לעסוק באמנות הקולנוע כאשר הפיק את הסרט הקצר Dona Lupe.
בגיל 21 יסד דל טורו חברה משלו, "נקרופיה", לאחר שעסק כשמונה שנים כמאפר אפקטים מיוחדים. כמו כן, הוא עזר בהקמתו של פסטיבל הסרטים של מקסיקו.
בשנת 1998 נחטף אביו במקסיקו, מה שדחף את דל טורו לגור מחוץ לגבולות המדינה בה גדל. כיום הוא מתגורר בווסטלייק וילג' שבלוס אנג'לס, קליפורניה עם אשתו לורנזה ושתי בנותיו מריאנה ומריסה.

קריירה

דל טורו ביים סרטים מז'אנרים שונים, החל מעיבודים קולנועיים לגיבורי על של חוברות קומיקס (הלבוי, הלבוי 2: הצבא המוזהב, בלייד 2), לסרטי פנטזיה היסטורית (המבוך של פאן), מדע בדיוני (פסיפיק רים) וסרטי אימה ("קרונוס", "מימיק", "ילדים של אף אחד", "קרימזון פיק"). בנוסף, ביים פתיח של הסימפסונס לאחד מפרקי ליל כל הקדושים ואת סרט הדרמה עטור השבחים "צורת המים".
באפריל 2008 נודע כי דל טורו יביים עיבוד קולנועי כפול לספרו של ג'. ר. ר. טולקין, "ההוביט", כאשר פיטר ג'קסון (הבמאי של טרילוגיית סרטי שר הטבעות) ישמש כמפיק בפועל. השניים עבדו זה לצד זה, אולם במאי 2010 דל טורו פרש מן הפרויקט. בנוסף, דווח שדל טורו יביים ארבעה סרטים עבור אולפני יוניברסל: פרנקנשטיין, המקרה המוזר של ד"ר ג'קיל ומר הייד, עיבוד מחודש לבית מטבחיים חמש ו"דרוד", עיבוד לנובלה של הסופר דן סימונס. דל טורו ציין, כי פרנקנשטיין יהיה "טרגדיה מילטונית" הנאמנה לרוח המקור .
ב-2018 זכה בפרס אוסקר ובפרס גלובוס הזהב על בימוי הסרט "צורת המים", שעבורו אף זכה בפרס אוסקר לסרט הטוב ביותר.
טירת בודיאם

היסטוריה

טירת בודיאם קיימת עוד מהמאה ה-14, ליד רוברטסברידג' במזרח סאסקס, אנגליה.
הטירה נבנתה בשנת 1385 על ידי סר אדוארד דלינגריג' אביר לשעבר של אדוארד השלישי על פי היתר של ריצ'רד השני, על מנת להגן על האזור מפני הפלישה הצרפתית בתקופת מלחמת מאה השנים.
הבעלות על הטירה הייתה במשך כמה דורות אצל משפחת דלינגריג', ובהמשך דרך נישואין עברה לחזקת משפחת לווקנור. במהלך מלחמות השושנים תמך סר תומאס לווקנור בבית לנקסטר, עקב כך הוטל מצור על הטירה על ידי ריצ'רד השלישי של בית יורק כאשר היה מלך בשנת 1483.
עד תחילת מלחמת האזרחים האנגלית בשנת 1641 הייתה טירת בודיאם בבעלותו של ג'ון טופטון, עקב היותו מלוכני נקנס על ידי הפרלמנט בסכומים גבוהים אשר אילצו אותו למכור את טירת בודיאם. בעקבות אירועי מלחמת האזרחים האנגלית, פורקה טירת בודיאם ונשארה כחורבה ציורית עד אשר נרכשה מחדש על ידי ג'ון פולר בשנת 1829.
בחסותו של ג'ון פולר הטירה שוחזרה באופן חלקי, ולאחר נמכרה לברון ג'ורג' קוביט וללורד קרזון אשר התחייבו לפעול לשיקום נוסף של המבנה.
כיום הטירה היא אתר מוגן בבעלות הקרן הלאומית מאז 1925, לאחר שנתרמה על ידי לורד קרזון, ופתוחה לציבור הרחב.
בול תמים

בבולאות, בול תמים (באנגלית: Mint stamp) הוא בול דואר שמעולם לא נעשה בו שימוש לשליחת דואר ולכן מעולם לא בוטל. המשמעות היא שבול כזה יכול להילקח מאוסף הבולים הישר לשימוש בדואר בהנחה שרשות הדואר אשר הנפיקה את הבול עדיין קיימת ועדיין מאשרת את תקפותו של הבול. לרוב אין זה צעד הגיוני מבחינה כלכלית שכן המחירים שהיו תקפים לפני חצי מאה כבר אינם תקפים היום.
אספנים וסוחרים אחדים משתמשים במונח "תמים" עבור בולים שמעולם לא ניתלו באמצעות מדבק או כאלה שמעולם לא השתמשו בשכבת הדבק בצד האחורי שלהם. המונח תמים מחמיר יותר מהמונח "לא היה בשימוש" שמתייחס לבולים אשר להם סימני מדבק בחלקם האחורי או ששכבת הדבק האחורית חסרה.
בקעצוריים

מאפיינים

משפחת הבקעצוריים מגוונת וכוללת מספר מינים חד שנתיים ורוב של מינים רב שנתיים.
הפרחים סימטריים, ומכילים איברי רבייה זכריים ונקביים. הם כוללים בין ארבעה לחמישה עלי כותרת, ובין חמישה לעשרה אבקנים.
במרבית המינים, העלים מסורגים. קיימים מינים בהם העלה מחולק לאונות ומינים בהם העלה משונן.
מרבית בני המשפחה מעדיפים אקלים קר.

בארץ

בארץ צומח סוג אחד בלבד, בקעצור, ומתוכו נפוצים המינים בקעצור החורש ובקעצור שלוש האונות. בקעצור החורש מין אנדמי לכרמל.
המין בקעצור השלוחות מגודל בגינות רבות בארץ כצמח נוי למרפסת ולצל.
פול לנז'בן

ביוגרפיה

פול לנז'בן נולד בפריז. הוא למד באקול פוליטכניק לכימיה ופיזיקה ובאקול נורמל סופרייר. לאחר מכן המשיך את לימודיו במעבדת קוונדיש, שבאוניברסיטת קיימברידג', תחת ג'יי. ג'יי. תומסון. בשנת 1902 החל בכתיבת דוקטורט בסורבון, תחת הנחייתו של פייר קירי, ושנתיים לאחר כך מונה לפרופסור לפיזיקה בקולז' דה פראנס. מאוחר יותר, היה למאהבה של מארי קירי, אלמנתו של מי שהיה המנחה שלו.
בשנת 1915 זכה לנז'בן במדליית יוז על תרומותיו בתחום האלקטרומגנטיות. הוא ידוע בזכות עבודותיו על פאראמגנטיות ודיאמגנטיות, וכן על הגיית הפרשנות המודרנית לתופעה במונחים של ספינים של אלקטרונים בתוך האטום; על פרשנות זו זכה בשנת 1940 במדליית קופלי.
בשנים 1916 ו-1917 פול לנז'בן וקונסטנטין צ'ילווסקי רשמו שני פטנטים בארצות הברית, לגלאי הצוללות העל קולי הראשון, שלימים יביא לפיתוח הסונאר. בפטנט הראשון הם השתמשו בשיטה אלקטרוסטטית ואילו בשני בפיאזואלקטריות של גבישי קוורץ דקים, המונחים בין שתי פלטות מתכת. הזמן שלקח לאות לנוע לצוללת האויב ולחזור כהד לגלאי שעל הספינה שימש לחישוב המרחק מתחת למים.
ב-1916 ארנסט רתרפורד והדוקטורנט שלו, רוברט ויליאם בויל, חשפו כי הם עובדים על הפיתוח של גלאי צוללות העשוי מגביש קוורץ פיאזואלקטרי. הצלחתו של לנז'בן בשימוש בפיאזואלקטריות לגילוי ולשידור גלים על קוליים הביאה בכך לפיתוח נוסף בתחום.
בשנת 1926 נתמנה למנהל האקול פוליטכניק לכימיה ופיזיקה, שבו למד בעבר, ובשנת 1934 נבחר לחבר האקדמיה הצרפתית למדעים. לנז'בן שימש כמנחה בלימודי הדוקטורט של המדענים הבולטים לאון ברילואן, לואי דה ברויי ואירן ז'וליו-קירי.
לנז'בן היה נודע כמתנגד חריף לנאציזם. היותו מתנגד ידוע לפשיזם בשנות ה-30 הביאה לכך שעם עליית משטר וישי, פוטר מעבודתו, נעצר והוחזק במעצר בית במשך רוב שנות מלחמת העולם השנייה. לאחר שחרור פריז בשנת 1944, הוחזר למשרתו.
עבודתו המפורסמת ביותר הייתה בשימוש באולטרה סאונד תוך ניצול האפקט הפיאזואלקטרי שגילה פייר קירי. במהלך מלחמת העולם הראשונה החל לנז'בן לעבוד על שימוש בגלים אלו לזיהוי מיקום צוללות על פי מיקום ההד החוזר מהן, אולם המלחמה הסתיימה לפני שעבודתו הפכה מבצעית.
במהלך חייו פעל לנז'בן להפצת תורת היחסות בצרפת. תרומה אחרת שלו לתורת היחסות היא הניסוח של הפרדוקס המוכר בשם "פרדוקס התאומים". הוא נפגש בצרפת עם ג'ון דזמונד ברנל, פיזיקאי שהיה קומוניסט כמוהו, והשנים התיידדו. אמרה מפורסמת שלנזב'ן אמר לברנל היא: "את העבודה המדעית שאני יכול לעשות יכולים לעשות גם אחרים, אך אם לא תיעשה העבודה הפוליטית לא יהיה מדע בכלל". 
לנז'בן היה אחד המייסדים של ארגון אינטלקטואלי אנטי-פשיסטי בשם "Comité de vigilance des intellectuels antifascistes" , נשיא הליגה הצרפתית לזכויות האדם בין השנים 1944–1946, וכמו כן חבר המפלגה הקומוניסטית הצרפתית.
לנז'בן נפטר בשנת 1946, בפריז, שנתיים אחר שזכה לראות בשחרורה. נקבר בפנתיאון של פריז, לצד מדענים צרפתים בולטים אחרים.
מטס

מטס (באנגלית: Flypast) הוא טיסה טקסית, שמבוצעת על ידי קבוצת מטוסים במבנה או מטוס בודד.
מטס מבוצע בדרך כלל באירועים לאומיים כגון חגיגות ימי עצמאות, או בימי הולדת של בני בית המלוכה, וגם בהלוויות וטקסי זיכרון בולטים. פעמים רבות מתקיים מטס במקביל לתהלוכות.
במדינות רבות מבוצעים המטסים על ידי צוות אווירובטי מיוחד של חיל האוויר שמתמחה בביצוע מטסים.
בישראל נכלל מטס במצעדי צה"ל שנערכו ביום העצמאות. לאחר ביטול המצעד היבשתי ממשיכים להתקיים מטסים ביום העצמאות. מטס נערך גם כחלק מטקס הסיום של קורס טיס. מטס לא שגרתי היה מטס חיל האוויר מעל אושוויץ, שבו טסו שלושה מטוסי F-15 איגל של חיל האוויר הישראלי מעל מחנה ההשמדה אושוויץ שבפולין.
פין וולפהארד

ילדותו

וולפהארד נולד בוונקובר, קולומביה הבריטית שבקנדה. אביו, אריק וולפהרד, הוא חוקר העוסק בתביעות הנוגעות לבעלויות על קרקעות קדומות. לוולפהארד יש אח בכור בשם ניק.

משחק

וולפהרד הופיע לראשונה בטלוויזיה בתפקידי אורח כזוראן ב"המאה", ולאחר מכן תפקיד כג'ורדי פינסקי ב"על טבעי".
בשנת 2016, וולפהארד לוהק לדמותו של מייקל "מייק" וילר בסדרת האימה ומדע בדיוני של נטפליקס, "דברים מוזרים". וולפהארד נבחן לתפקיד באמצעות וידאו לאחר שראה שמתקיימים אודישנים פתוחים. וולפהארד, יחד עם חבריו לצוות השחקנים, זכה בפרס גילדת שחקני המסך בקטגוריית "אנסמבל השחקנים הטוב ביותר בסדרת דרמה". בנוסף, וולפהארד הופיע בתוכנית "ליפסינק באטל" בפרק בו התארחו כוכבי "דברים מוזרים".
בשנת 2017, וולפהארד הופיע לראשונה על מסכי הקולנוע בדמותו של ריצ'י טוזייר ב"זה", עיבוד מחודש לספרו של סטיבן קינג באותו השם, שיצא לאקרנים ב-8 בספטמבר 2017. ליהוקו של וולפהארד גם ל"דברים מוזרים" וגם ל"זה", ששניהם מתרחשים בשנות ה-80, היה צירוף מקרים. על פי וולפהארד, הוא לוהק לראשונה כריצ'י כשהבמאי קארי פוקאנגה היה אחראי על מלאכת הבימוי והכתיבה, אך כשפוקאנגה עזב את הפרויקט בעקבות חילוקי דעות יצירתיים, הוא עזב את התפקיד והתאפשר לו לשחק גם ב"דברים מוזרים". לאחר שהבמאי אנדרס מוסקייטי נבחר לביים את הפרויקט, וולפהארד היה צריך להיבחן מחדש לדמותו של ריצ'י. וולפהארד עתיד לחזור לגלם את דמותו של ריצ'י הצעיר בפלאשבקים בסרט ההמשך, "זה: חלק 2".
ב-9 בינואר 2018 חתם וולפארד עם סוכנות כישרון, CAA. זמן קצר לאחר מכן הצטרף לצוות השחקנים של הסרט "החוחית", עיבוד לרומן זוכה פרס הפוליצר של דונה טארט באותו השם, כדמותו הצעירה של בוריס פאבליקובסקי, סטודנט אוקראיני בעל משיכה לצרות. ג'ון קראולי, במאי הסרט, שיבח את ליהוקו של וולפהארד, וכינה אותו "ממש מיוחד", שכן וולפהארד לא היה בחירתו הראשונה לתפקיד, והוא רצה ללהק שחקן רוסי צעיר אותנטי לתפקיד, אך וולפהארד נבחן לתפקיד והדהים את הבמאי עם מבטא רוסי כמעט מושלם. ב-5 ביוני 2018, הוכרז שוולפהארד לוהק לסרט האנימציה "משפחת אדמס" שעתיד לעלות לאקרנים ב-11 באוקטובר 2019, וידבב את דמותו פאגסלי אדמס.
ב-1 במרץ 2019 הוכרז כי וולפהארד וקארי קון מנהלים משא ומתן על כיכוב בסרט "מכסחי השדים 3" שיביים הבמאי ג'ייסון רייטמן, כשקון תגלם אם חד-הורית, ווולפהארד יגלם את בנה. ליהוקו של וולפהארד לתפקיד אושר רשמית ב-29 במרץ 2019 על ידי רייטמן באמצעות המדיה החברתית, יחד עם קון ומקנה גרייס.

מוזיקה

מלבד משחק, וולפהארד הוא גם הגיטריסט והסולן הראשי, כמו כן גם כותב השירים, של להקת הרוק "Calpurnia". הלהקה חתומה בחברת רויאל מאונטן רקורדס בארצות הברית ובקנדה, ובחברת טראנסגרסיב רקורדס Transgressive Records וחברת הבת שלה, "paradYse" באירופה ובבריטניה.
בנואה אסו-אקוטו

קריירה

אסו-אקוטו החל לשחק בבוגרים של לאנס הצרפתית בשנת 2003. משחקו הראשון בליגת העל הצרפתית היה מול פריז סן-ז'רמן, ב-28 במרץ 2004, משחק בו ניצחה לאנס 1-0. הוא שיחק ב-34 מתוך ה-38 משחקי ליגה של לאנס במהלך עונת 2005-2006 לפני שעבר לטוטנהאם, בקיץ של 2006 עבור סכום שלא פורסם. ההשערות לגבי סכום העברתו לאנגליה נעות סביב הסכום של 3.5 מיליון פאונד. במדי לאנס, שיחק אסו-אקוטו 66 משחקים בליגה הצרפתית הבכירה בהם נכשל להבקיע שער.
מנהלה הספורטיבי לשעבר של טוטנהאם, דמיאן קומולי, תיאר בזמנו את אסו-אקוטו כאחד השחקנים המבריקים ביותר שצמחו בכדורגל הצרפתי בשנים האחרונות. אסו-אקוטו הגיע לטוטנהאם כדי ליצור יותר תחרות ועומק בהרכב לגבי עמדת המגן השמאלי.
אחרי מספר הופעות לא מרשימות ולאחר פציעת ברך בדצמבר 2006, הוא נוכח לגלות שאיבד את מקומו בהרכב הראשון ליורשו בתפקיד הקוריאני לי יונג-פיו. אחרי שחזר לכושר טוב בתחילת עונת 2008-2009, הוא שב למקומו בהרכב הפותח של הקבוצה, יחד עם גארת' בייל.
ב-2 בספטמבר 2013 הושאל לעונה אחת לקווינס פארק ריינג'רס. ב-1 ביולי 2015 חתם בסנט אטיין הצרפתית. ב-14 באוגוסט 2016 חתם במץ הצרפתית.
סאמרהיל

מתירנות מינית

בתקופת המנהל אלכסנדר ס. ניל הונהגה מתירנות מינית בבית הספר. התנסות מינית נחשבה לרצויה ואפילו רומנים בין מורים ותלמידות לא נאסרו. בבריכה של בית הספר התקיימו שחיות בעירום, בהשתתפות המנהל עצמו.

בתרבות

בשנת 2008 יצא סרט בשם "סאמרהיל" שבו מתואר על התמודדות בית ספר מול משרד החינוך והממשלה וכן את חיי הילדים הלומדים בו.
אוהד קדוסי

קריירה

בצעירותו שיחק קדוסי במחלקת הנוער של מכבי פתח תקווה. בעונת 2004/2005 שיחק מספר משחקים בקבוצה הבוגרת בליגת העל, ובעונת 2005/2006 הושאל למכבי הרצליה ששיחקה אז בליגה הלאומית. בעונה שלאחר מכן הושאל לבני סכנין מהליגה הלאומית, במדיה הבקיע 22 שערים, היה מלך השערים של הליגה הלאומית והוביל את הקבוצה לרבע גמר גביע המדינה, לאחר שבסיבוב ט' כבש צמד בניצחון 1-2 על מכבי נתניה בהארכה, ובשמינית הגמר כבש שער בניצחון 1-2 על מכבי תל אביב בהארכה. בעונת 2007/2008 חזר לשחק במכבי פתח תקווה, וכבש במדיה חמישה שערי ליגה.
בעונת 2008/2009 חתם אוהד קדוסי בהפועל באר שבע מהליגה הלאומית לחמש שנים. קדוסי כבש 18 שערי ליגה בהפועל באר שבע בעונה זו וסיים עם תואר מלך השערים של הליגה הלאומית. בעונה שלאחר מכן כבש במדי הקבוצה 5 שערים בליגת העל.
ב-18 ביוני 2010 חתם קדוסי בהפועל פתח תקווה, ובעונה שלאחר מכן חזר לבני סכנין, הפעם בליגת העל, וכבש במדיה 10 שערים. בעונת 2012/2013 שיחק בקבוצת הפועל עכו, וכבש במדיה 14 שערי ליגה.
ב-23 ביוני 2013 חתם קדוסי על חוזה לשנתיים בקבוצת לוזאן מליגת העל השווייצרית, תמורת 130 אלף אירו לעונה. ב-18 באוגוסט 2013 כבש את שעריו הראשונים בשווייץ, עם רביעייה בניצחון 7–0 על קורנול מהליגה השלישית במסגרת הגביע השווייצרי.
לאחר חצי עונה בשווייץ חזר קדוסי לישראל, וב-16 בינואר 2014 חתם לשנתיים וחצי בקבוצת בני יהודה תל אביב. קדוסי כבש שישה שערים עד תום העונה, אך לא הצליח לסייע לקבוצה להינצל מירידה לליגה הלאומית. בעונה שלאחר מכן כבש שישה שערים במדי הקבוצה בליגה הלאומית, והעפיל עמה בחזרה לליגת העל. בעונת 2015/2016 כבש שער אחד ב-12 הופעות בליגת העל.
ב-3 ביולי 2016 חתם בהפועל ראשון לציון מהליגה הלאומית, ובמדיה כבש 12 שערים ב-29 הופעות בעונת 2016/2017.
ב-22 ביוני 2017 חתם בהפועל חדרה, העולה החדשה לליגה הלאומית. בעונת 2017/2018 שימש קדוסי בעיקר כמחליף, כבש ארבעה שערים ב-29 הופעות, ובסופה עלה עם הקבוצה לליגת העל. 
ב-5 באוגוסט 2018 חתם בהפועל באקה אל-גרבייה מליגה א'. הוא כבש במהלך העונה 27 שערים, בישל 12 נוספים, סיים את העונה כמלך שערי ליגה א' צפון וכמעט עלה עם קבוצתו לליגה הלאומית.
ב-26 ביוני 2019 חתם קדוסי בהפועל כפר שלם מליגה א'.
בנק יהב

היסטוריה

הבנק נוסד בשנת 1954 על ידי מדינת ישראל והסתדרות עובדי המדינה. הבנק הוקם במטרה להיטיב את התנאים לעובדי המדינה. במשך עשרות שנים היה הבנק מזוהה עם אוכלוסיית עובדי המדינה, ופתיחת חשבון בבנק ניתנה עבור מי שהוגדר "עובד מדינה" או "עובד במוסדות הנתמכים על ידי המדינה". ב-2007 הפסיד הבנק במכרז לאספקת שירותי בנקאות לעובדי המדינה, בפברואר 2007 שונו תנאי רישיון הבנק, והותר לו לפנות לכלל ציבור הלקוחות. באותה שנה מכר בנק הפועלים את חלקו בבנק (50%) לבנק מזרחי.
הבנק מחזיק ב-5 מרכזי ייעוץ ובכ-40 סניפים הפרוסים בכל רחבי הארץ (נכון ל-2013). הבנק מפעיל מוקד טלפוני הנקרא גם: "יהב ישיר".
הבנק מוחזק על ידי בנק מזרחי-טפחות בע"מ (50%) ועל ידי החברה למפעלי כלכלה ותרבות לעובדי המדינה בע"מ (50%), השייכת להסתדרות עובדי המדינה ולמדינת ישראל בחלקים שווים.
בשנים 2007, 2008, 2009 ו-2012 נבחר בנק יהב למקום הראשון במערכת הבנקאית בסקר ארצי שנערך על ידי העיתון "גלובס" בנושא שביעות רצון הלקוחות משירותים הניתנים בבנק.
על פי דו"ח של בנק ישראל, נכון לשנת 2013, בנק יהב הוא הבנק הזול ביותר בעמלות.
בין (אנטומיה)

בִּין (ברבים: בינים; באנגלית: barbel, זקנקן) הוא איבר חישה בדגים מסוימים הנראה כמין שפם.
הבינים הם מעין מחושים הסובבים את פה הדג, ומסייעים לו בנבירה אחר מזון בקרקעית הים, בפרט בתנאי ראות קשים, אז אינו יכול להשתמש בעיניו. בנוסף, הם עשויים לשמש לטעימת המזון ובדיקתו בטרם האכילה. מספר הבינים משתנה ממין למין ועשוי לנוע בין בודדים לכמה עשרות.
הבינים קיימים בין היתר בסדרת השפמנונאים, במשפחת הגרום-לשוניים, בסוגים חִדקן, קרפיון ובינית ובמין דג זברה, וכן בכמה סוגי כרישים.
שארושפטק

יהודי שארושפטק

יהודים החלו להתיישב במקום במחצית הראשונה של המאה ה-18 והקהילה היהודית התארגנה בסוף המאה ה-18. במקום כיהן רב ובין מוסדות הקהילה היו בית ספר, ישיבה, תלמוד תורה ומוסדות סעד.
בשנת 1930 חיו במקום 1,096 יהודים ובשנת 1944 היו במקום 910 יהודים.
בשנת 1939 גורשו אל מעבר לגבול ארבע משפחות יהודיות שלא הייתה להן אזרחות הונגרית. אחרי פרוץ מלחמת העולם השנייה נעצרו יהודים אמידים וחברי הנהלת הקהילה ונכלאו במחנה ריכוז. בשנת 1940 נאסר על היהודים למכור יין וטבק ולהחזיק במקלטי-רדיו.
משנת 1941 שימשה שארושפטק למרכז לעבודות כפייה במסגרת הצבא ההונגרי. הצעירים היהודים שגויסו נשלחו ברובם לאוקראינה וחלקם הועסקו בהקמת שדה תעופה בקרבת מקום.
ב-15 באפריל 1944, כמה שבועות לאחר כניסת הצבא הגרמני להונגריה, הוקם גטו זמני בבניין בית הספר היהודי בעיר שם עונו האמידים שביהודי המקום כדי לסחוט מהם הודאות על הטמנת רכוש. כעבור ימים אחדים הועברו ברכבת לגטו שאטוראליאויהיי ומשם שולחו למחנה ההשמדה אושוויץ.
לאחר המלחמה חזרו כ-100 יהודים לעיר והקהילה התארגנה מחדש. כמה מהחוזרים עלו במשך השנים לישראל ובשנות השישים למאה ה-20 נותרו במקום תשע משפחות יהודיות.
וילג' ונגארד

וילג' ונגארד (באנגלית: Village Vanguard, מילולית: "חיל החלוץ של הווילג'") הוא מועדון ג'אז בגריניץ' וילג' בניו יורק, ותיק מועדוני הג'אז בארצות הברית הפעיל באופן רצוף. המועדון נוסד על ידי מקס גורדון בשדרה השביעית במנהטן ב-15 בפברואר 1935. 
בשנותיו הראשונות אירח אמנים מסגנונות שונים ובין היתר הופיעו בו פיט סיגר והארי בלפונטה. משנת 1957 מנוגנת בו אך ורק מוזיקת ג'אז. המועדון אירח ומארח את מיטב אמני הג'אז ומוקלטים בו תקליטים בהופעה חיה במסגרת קו ההקלטות "Live at the Village Vanguard".
מאז מותו של מקס גורדון ב-1989 מנוהל המועדון על ידי אלמנתו, לוריין גורדון.

חשיבות וייחוד

ה"ונגארד", כפי שהוא נקרא, הפך למועדון אהוב על אמני ג'אז בשל מבנהו האינטימי (123 מושבים בזווית מול הבמה), האווירה שבו והעובדה שבניגוד למועדונים אחרים, בשעת הופעה נכפה שקט על הקהל. עקב היותו מקום חביב על אמנים הפך להיות גם מבוקש על ידי הקהל ומקום שהופעה בו היא "תו איכות" לכל אמן ג'אז.

Live at the Village Vanguard

במסגרת קו ההקלטות הוקלטו למעלה ממאה תקליטים מאז תקליטו של סוני רולינס (Night at the Village Vanguard), שהיה הראשון בסדרה. בין התקליטים הנודעים ניתן למנות את תקליטיהם של ביל אוונס ושל ג'ון קולטריין שהוקלטו ב-1961 במועדון (ב-1967 יצא עוד תקליט של קולטריין בשם Live at the Village Vanguard Again!). כמו כן הקליטו בקו ההקלטות של המועדון דקסטר גורדון, קית' ג'ארט, מישל פטרוצ'יאני, ג'ו הנדרסון, בראד מלדאו ועוד. ההקלטות לא יוצאות בחברת תקליטים אחת אלא בחברת התקליטים עמה יש לאמן חוזה.
שבלולים בגשם

תקציר העלילה

עלילת הסרט מתרחשת בתל אביב, שנת 1989. בועז רפאלי (יואב ראובני), הוא סטודנט צעיר לבלשנות באוניברסיטת תל אביב, הממתין למכתב אודות בקשתו למלגת לימודים ללימודי תואר שני באוניברסיטה בירושלים. מדי יום הוא מגיע אל סניף הדואר, ובודק את תא הדואר שלו. להפתעתו, הוא מתחיל לקבל מכתבי אהבה ממעריץ אלמוני, העוקב אחריו. המכתבים מערערים את מערכת היחסים שלו עם חברתו נועה (מורן רוזנבלט), מציפים בו זיכרונות הומו-אירוטיים משירותו הצבאי וגורמים לו לתהות בנוגע לזהותו המינית.
רום וראמבל

עלילת הסדרה

רום הוא ילד הרפתקן וביחד עם חברו ראמבל, רכב שטח חייכן, הוא יוצא להרפתקאות חדשות. רום וראמבל מתגוררים בעיירה "מפגש הפגוש" שם כלי רכב ואנשים חיים זה לצד זה. רום וחבריו רוכבים על הרים ונוסעים דרך יערות סבוכים בזכות היכולות המדהימות של כלי הרכב. אם הדברים לא מסתדרים רום יכול ללחוץ על כמה כפתורים כדי שראמבל יעשה בדיוק מה שצריך לעשות בשביל לפתור את הבעיה.